20040429

Решение на Комисията

от 29 април 2004 година

относно ръководство за временен референтен метод завземане на проби и измерване на ФПЧ2,5

(нотифицирано под № С(2004) 1713)

(текст от значение за ЕИП)

(2004/470/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 1999/30/ЕО на Съвета от 22 април 1999 относно определяне на пределно допустими стойности за серния двуоксид, азотния двуоксид и азотните оксиди, праховите частици и оловото в атмосферния въздух [1], и по-специално член 7, параграф 5, трета алинея и раздел V от приложение IХ към нея,

след консултация с комитета, създаден съгласно член 12, параграф 2 от Директива 96/62/ЕО на Съвета [2],

като има предвид, че:

(1) В очакване на разработването от Европейския комитет по стандартизация (CEN) на референтен метод за вземане на проби и измерване на ФПЧ2,5, следва да бъде създадено ръководство относно временен референтен метод за вземане на проби и измерване на РМ2,5.

(2) Решение 2003/37/ЕО на Комисията [3] предоставя ръководство с оглед на такъв временен референтен метод.

(3) Решение 2003/37/ЕО следва да бъде изменено поради пропуск в приложението относно инструментите за вземане на проби, използвани в кампаниите за валидиране в реални условия; в същото време в това приложение следва да бъде актуализирана друга информация относно измервателните методи и състоянието на дейностите по валидиране с оглед внасяне на по-голяма яснота и отчитане на техническия прогрес.

(4) В интерес на яснотата Решение 2003/37/ЕО следва да бъде заменено,

ПРИЕ НАСТОЯЩОТО РЕШЕНИЕ:

Член 1

Ръководството относно временен референтен метод за взимане на проби и измерване на ФПЧ2,5 се съдържа в приложението към настоящото решение.

Член 2

Решение 2003/37/ЕО се отменя.

Член 3

Адресати на настоящото решение са държавите-членки.

Съставено в Брюксел на 29 април 2004 година.

За Комисията

Margot Wallström

Член на Комисията

[1] ОВ L 163, 29.6.1999 г., стр. 41. Директива, изменена с Решение 2001/744/ЕО на Комисията (ОВ L 278, 23.10.2001 г., стр. 35).

[2] ОВ L 296, 21.11.1996 г., стр. 55. Директива, изменена с Регламент (ЕО) № 1882/2003 на Европейския парламент и на Съвета (ОВ L 284, 31.10.2003 г., стр. 1).

[3] ОВ L 12, 17.1.2003 г., стр. 31.

--------------------------------------------------

20040429

ПРИЛОЖЕНИЕ

РЪКОВОДСТВО ОТНОСНО ИЗМЕРВАНЕТО НА РМ2,5 СЪГЛАСНО ДИРЕКТИВА 1999/30/ЕО

Настоящият документ има за цел да даде препоръки на отговорниците за управлението на качеството на атмосферния въздух и на операторите на мрежи относно избора на устройства, предназначени за измерване на ФПЧ2,5, изисквани от Директива 1999/30/ЕО за фините частици. Тези препоръки не се отнасят за други възможни приложения при измервания с различни измервателни цели, като например при научноизследователска дейност или в случай на показателни измервания.

Контекст и дейности по стандартизацията на CEN

Директива 1999/30/ЕО постановява в член 5, че "Държавите-членки гарантират, че измервателните станции, предоставящи данни за концентрацията на ФПЧ2,5, са инсталирани и функционират. Всяка държава-членка избира подходящ брой и местоположение на измервателните станции за ФПЧ2,5, така че те да бъдат представителни за концентрациите на ФПЧ2,5 в съответната държава-членка. Когато е възможно, пунктовете за взимане на проби се разполагат на същото място като пунктовете за вземане на проби за ФПЧ10". В член 7 се упоменава още, че "временният референтен метод за вземане на проби и измерване на ФПЧ2,5 е установен в раздел V от приложение IХ". Накрая, приложение IХ изисква Европейската комисия да изготви ръководство след консултация с комитета, посочен в член 12 от Директива 96/62/ЕО.

Генералната дирекция по околната среда е упълномощила CEN да изготви стандартен европейски референтен метод за измерване на ФПЧ2,5. Този метод се основава на гравиметричното определяне на фракцията на ФПЧ2,5 частици във въздуха, взети при околни условия. ТС 264/WG 15 на CEN започна своята дейност през 2000 г. Кампаниите за валидиране при реални условия бяха проведени в осем европейски страни, а именно Испания, Германия, Нидерландия, Австрия, Италия, Швеция, Обединеното кралство и Гърция, и приключиха през лятото на 2003 г. Следователно окончателният стандартен метод на CEN няма да бъде на разположение преди 2004 г.

WG 15 на CEN понастоящем тества различни предложени устройства, основани върху метода на гравиметричното определяне и оборудвани с различни пробовземни глави, произвеждани от европейски производители, както и от Американския федерален референтен апарат за вземане на проби:

- MINI-WRAC — система за взимане на проби с един филтър, производство на Института по токсикология и проучвания в областта на аерозолите Фраунхофер (FhG-ITA), Германия,

- САЩ — Референтен федерален метод за взимане на проби, устройство за взимане на проби с един филтър — RAAS 2,5-1, производство на Thermo Andersen, САЩ,

- Partisol FRM, модел от 2000 г., от Rupprecht и Patashnick, Съединените американски щати,

- Partisol plus 2025-SCC, модел на устройство за последователно вземане на проби, производство на Rupprecht и Patashnick, САЩ,

- LVS-3D — устройство за вземане на проби с един филтър, производство на Derenda, Германия,

- SEQ 47/50, устройство за последователно вземане на проби, производство на дружество Leckel, Германия,

- HVS-DHA 80, устройство за последователно вземане на проби, производство на Digitel, Швейцария.

Освен това CEN тества също известен брой автоматизирани измервателни устройства, основани на метода на намаляване на бета-лъчението и на метода ТЕОМ (на конусния елемент за осцилационно тегло), за разработване на процедурите за тестване за еквивалентност с референтния гравиметричен метод:

- ADAM — намаляване на бета-лъчението, последователен, производство на OPSIS, Швеция,

- FH 62 I-R — намаляване на бета-лъчението, филтрираща ивица, производство на ESM Andersen Company, Германия,

- BAM 1020 — намаляване на бета-лъчението, филтрираща ивица, производство на Met One, САЩ,

- TEOM SES — сепарация чрез циклон (sharp cut cyclone), производство на Rupprecht и Patashnick, САЩ.

Проблеми, свързани с измерването на гравиметричната концентрация на ФПЧ2,5

При определяне на гравиметричната концентрация на ФПЧ2,5 трябва да се вземат предвид някои проблеми, отчасти познати от предишни измервания на ФПЧ10. Предварителни сравнителни проучвания, проведени в различни страни от Европейския съюз, показаха значителни разлики в резултатите на ръчни устройства за вземане на проби от ФПЧ2,5, вариращи до ± 30 %. Причините за наблюдаваните разлики между различните устройства за вземане на проби са комплексни и могат да бъдат разделени на:

- дефекти на ниво филтър, например загуби поради изпарение по време на взимането на пробите или манипулирането на филтъра,

- дефекти на ниво на системата за приемане на гранулометричната фракция, например неподходяща концепция, промяна на разреза, поради лош контрол на обемния дебит и поради отлагане на частици върху контактната плоча,

- дефекти, свързани с конфигурацията на системата за вземане на проби; например отлагане на частици в тръбата за взимане на проби (по-специално при дълги или огънати тръби).

Трябва да бъде отбелязано, че химическият състав на ФПЧ2,5 е значително по-различен от този на ФПЧ10, особено полулетливите частици (например амониев нитрат, органични съединения) са обогатени във финия ФПЧ2,5 размер на фракцията. Частиците с размер между ФПЧ10 и ФПЧ2,5 се състоят главно от инертни компоненти като силиций, метални оксиди и т.н. Ето защо проблемите, свързани със загуба на полулетливи частици, наблюдавани вече в процеса на вземане на проби от ФПЧ10, могат да бъдат още по-изразени при измерването на ФПЧ2,5.

Загубите ще зависят основно от състава на аерозолите и от присъствието на летливи частици, както и от разликата между околната температура и температурата при вземането на пробите. Следователно загубите могат да варират значително според сезона и географското разположение. Така например са били отбелязани загуби, близки до 0 %, в Скандинавия по време на пролетния епизод (аерозоли от опесъчаване на пътищата), и напротив — загуби, достигащи до 70 % в централна Европа по време на зимния период (аерозоли с високо съдържание на амониев нитрат).

Следователно може да се очаква, че всяко затопляне на системата за вземане на проби ще доведе до отчитане на значително по-ниски концентрации ФПЧ2,5, отколкото концентрациите, получени със система, която е държана при околни условия.

Препоръки за наблюдението на ФПЧ2,5

При липса на заключения от стандартизиращата дейност на CEN могат да бъдат направени следните препоръки във връзка с ФПЧ2,5:

Относно метода на измерване

Съгласно възложения на CEN мандат от Комисията се уточнява, че стандартният измервателен метод трябва да се основава на гравиметричното определяне на фракцията частици ФПЧ2,5, уловени във филтър при околни условия. Други методи, като например метода на намаляване на бета-лъчението и метода ТЕОМ, са тествани понастоящем за установяване на еквивалентност с гравиметричния метод от CEN WG 15.

Относно специфичната система за улавяне на ФПЧ2,5

Понастоящем съществуват два основни типа уловители, които са на разположение и са използвани за наблюдение и изследвания: шоков уловител (импактор) и циклон (sharp cut cyclone). Различни системи за вземане на проби от двата типа се тестват в момента, например в рамките на CEN WG 15. Ефикасността на гранулометричното фракциониране на апарата трябва да гарантира, че 50 % от частиците с диаметър 2,5 μm са събрани на филтъра.

Относно инструментите

Теорията и предишният опит, придобит по време на дейността по валидиране на ФПЧ10, показват, че при измерването на ФПЧ2,5 следва да се избягва използването на устройства, затоплящи образеца и/или филтъра по време на вземането на частиците. С цел да бъде ограничена, доколкото е възможно, загубата на летливи частици, при снемането на образци от ФПЧ2,5 следва да се предпочитат инструменти, които вземат пробите при температура, възможно най-близка до околната.

Като се отчита, че резултатите от извършените досега различни проучвания са непълни и противоречиви, понастоящем е невъзможно да се избере най-подходящият вариант между предлаганите инструменти за наблюдение на ФПЧ2,5. Препоръчва се предпазлив подход при избора на определено измервателно устройство. Следва да се предпочете подход, който не изисква големи инвестиции и подлежи на приспособяване към променящата се обстановка за по-нататъшни измервания (например към бъдещия европейски стандартен метод за измерване на ФПЧ2,5, към техническите нововъведения, предлагани от производители на устройства, към бъдещата регламентация в областта на тежките метали).

Когато се докладват данни за ФПЧ2,5, от основно значение е старателното документиране на всички използвани методи за изготвяне на тези данни.

--------------------------------------------------